**K I T Ö L T É S I Ú T M U T A T Ó**

**Ászár Község Önkormányzata által rendszeresített**

**„Adatbejelentés a magánszemélyek kommunális adójáról”**

**megnevezésű nyomtatványhoz**

Ászár Község Önkormányzatának illetékességi területén lévő **lakás** építmények után a magánszemélyek kommunális adókötelezettséget a helyi adókról szóló 1990. évi C. törvény (a továbbiakban: Htv.) felhatalmazása alapján alkotott Ászár Község Önkormányzat Képviselő-testületének 19/2012. (XI.29.) számú rendelete (a továbbiakban: Ör.) állapítja meg.

**Adókötelezettség terheli azt a magánszemélyt, aki az Önkormányzat illetékességi területén lakás tulajdonosa, illetve nem magánszemély tulajdonában álló lakás bérleti jogával rendelkezik.**

A magánszemélyek kommunális adójáról szóló adatbejelentés benyújtása az alábbi esetekben szükséges:

* Adókötelezettség keletkezése (az V. és a VI. rész nem töltendő).
* Adókötelezettség változása (a IV. és a VI. rész nem töltendő).
* Adókötelezettség megszűnése (a IV. és az V. rész nem töltendő).

**Az építmény használatának szünetelése (pl. üresen áll) az adókötelezettséget nem érinti!**

**Az adatbejelentési nyomtatvány egyes sorai**

1. ***Az adatbejelentés fajtája***

Ha az ingatlannak egy tulajdonosa/bérlője van, akkor ebben a rovatban a *„Nem megállapodás alapján benyújtott adatbejelentést”* kell jelölni.

(Ha az építmény vagyoni értékű joggal terhelt, úgy az adatbejelentés kitöltője fő szabályként nem a tulajdonos, hanem a vagyoni értékű jog jogosultja. Vagyoni értékű jog: kezelői jog, vagyonkezelői jog, haszonélvezet, használat joga.)

Több tulajdonos esetén a tulajdonosok fő szabályként tulajdoni hányadaik arányában adóalanyok, illetve több bérlő esetén a bérlőtársak egyenlő arányban adóalanyok.

Ha az építménynek több tulajdonosa/bérlője van, úgy két lehetőség között is választhatnak az érintettek:

1. Minden tulajdonos/bérlő külön-külön adatbejelentést készít és az alapján viselik a kötelezettségeket. Ebben az esetben a *„Nem megállapodás alapján benyújtott adatbejelentés”*-hez kell „X” jelet tennie.
2. Lehetőség van arra, hogy a tulajdonosok közül egy személy legyen felruházva a tulajdonosi jogokkal és kötelezettségekkel. Ebben az esetben a *„Megállapodás alapján benyújtott adatbejelentés”-*hez kell „X” jelet tennie. Amennyiben ezt választják, akkor a bejelentéshez külön lapon mellékelni kell a tulajdonosok, illetve a vagyoni értékű jog jogosultjai által aláírt *„Megállapodás a helyi adóval kapcsolatos kötelezettségekről és jogokról”* című nyomtatványt is. Ezt a nyomtatványt az adatbejelentéssel egyidejűleg kell benyújtani.

***II. Az adatbejelentő adatai***

Az adatbejelentés benyújtójának azonosításához szükséges személyi adatokat kell feltüntetni.

1. ***Az adatbejelentő tulajdonjoga, vagyoni értékű joga***

A bejelentő adózói minőségét, tulajdoni (jogosultsági) hányadát kell feltüntetni.

1. ***Az adókötelezettség keletkezésére okot adó körülmény és időpontja***

A bejelentés okaként a konkrét eseményt és annak időpontját kell jelölni.

* Új ingatlan esetén a használatbevételi engedély jogerőre emelkedésének napját, ennek hiányában a tényleges használatbevétel napját;
* adásvétel, ajándékozás esetén a földhivatali tulajdonjog bejegyzésének napját, ennek hiányában a szerződés dátumát;
* öröklés esetén az örökhagyó halálának napját;
* vagyoni értékű jog alapítása esetén a földhivatali bejegyzés napját;
* bérleti jog alapítása esetén a bérleti jogviszony keletkezésének napját kell feltüntetni.

***V.Az adókötelezettség változására okot adó körülmény és időpontja***

Az adókötelezettséget érintő változás (pl. rendeltetési mód változása, az építmény átminősítése) esetén az adókötelezettséget érintő változás időpontját kell feltüntetni.

***VI.Az adókötelezettség megszűnésére okot adó körülmény és időpontja***

A bejelentés okaként a konkrét eseményt és annak időpontját kell jelölni.

* Az ingatlan megszűnése esetén az ingatlan teljes elbontásának napját, illetve megsemmisülésének napját;
* adásvétel, ajándékozás esetén a földhivatali tulajdonjog törlésének napját, ennek hiányában a szerződés dátumát;
* vagyoni értékű jog megszűnése esetén a földhivatali bejegyzés napját;
* bérleti jog megszűnése esetén a bérleti jogviszony megszűnésének napját kell feltüntetni.

***VII.Az adótárgy címe***

Az ingatlan azonosításához szükséges adatokat (földrajzi fekvése szerinti címét és a tulajdoni lapon feltüntetett helyrajzi számát kérjük itt feltüntetni.

Felhívjuk figyelmét, hogy helyrajzi számonként külön-külön kell adatbejelentést benyújtani!

***VIII.Az egy helyrajzi számon található adótárgyak fajtája és száma***

Meg kell adni a lakások fajtáját, számát.

***IX.Az önkormányzati rendeletben rögzített adómentesség, adókedvezmény igénybevétele***

Ászár Község Önkormányzatának Képviselőtestülete az Ör.-ben nem állapított meg adómentességet, adókedvezményt.

***X.Előző/következő tulajdonostársak adatai***

Adókötelezettség keletkezése esetén az építmény korábbi tulajdonosát, illetve a korábban adózó személyt kell feltüntetni.

Adókötelezettség megszűnése esetén (pl. értékesítés) az építmény új tulajdonosát szükséges feltüntetni.

***XI.pont***

A dátum kitöltése és a bejelentés benyújtójának (meghatalmazottjának) aláírása szükséges. A bejelentés benyújtója aláírásával hitelesíti, hogy a bejelentésben közölt adatok a valósának megfelelnek. Amennyiben az adatbejelentés benyújtása meghatalmazott/képviselő útján történik, a jogosultság megjelölése szükséges.

**Az adatbejelentést aláírás hiányában nem áll módunkban elfogadni!**